In nomine et sancte et individue Trinitatis. Ego Odo, decanus, et universum capitulum Senonensis ecclesie, notum fieri volumus tam presentibus quam futuris quod controversia diu versata est inter ecclesiam Senonensem et ecclesiam Sancti-Germani Autissiodorensis et ecclesiam Celle Trecensis, super quibusdam decimis vinorum de Ebrolia, quas ex integro possidere volebat ecclesia Senonensis, jure parochiali, quia intra fines parrochie sue erant vinee ex quibus predicte decime debebantur. Monachi vero sequentes parrochianos suos, quia vineas colebant, medietatem decimarum requirebant. Terminata est tandem hec controversia, mediante venerabili domino nostro, archiepiscopo Willelmo et apostolice sedis legato; et assensu totius capituli nostri, talis facta est compositio: quod ad decimas colligendas singulis annis, duo constituerentur legitimi homines, assensu communi, qui, fidelitatem ecclesiis facientes, decimas vinearum, quas parrochiani de Sancto-Florentino habent intra fines Ebrolie, recipiant apud Sanctum-Florentinum et reponant; similiter decimas vinearum quas parrochiani de Ebrolia possident apud Sanctum-Florentinum, colligant et recondant apud Ebroliam. Illas enim ratione eadem exigimus. Parrochiani enim de Ebrolia vineas apud Sanctum-Florentinum colunt, ex quibus decime, jure parrochiali, debentur. Decimis igitur hinc et inde diligenter et fideliter collectis, ecclesia Senonensis duas partes percipiat, alie vero ecclesie inter se tertiam possideant. Et ut hoc inviolabiliter ratum sit, sigilli nostri auctoritate munivimus. Hujus rei testes sunt: Odo, decanus; Hugo, archidiaconus; Hilduinus, thesaurarius; Galfridus, precentor; Teo, celerarius; Guido, archidiaconus Gastinensis; Hugo, archidiaconus Stampensis; Martinus, presbiter et canonicus; Hirbertus, Teobaldus, Odo, Petrus, Garnerius, diaconi et canonici; Arnaudus, Stephanus, Engenulfus, Rainaldus, Salo, Bartholomeus, subdiaconi et canonici. Data per manum Galfridi, precentoris et cancellarii, anno ab Incarnatione Domini Mº Cº LXXº Iº.